**Nimic nu se naşte fără de moarte**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Buzele ei ating sunetele înalte,

cuvintele se strâng între dinţi şi se aruncă

fără teama de a strivi pe cineva,

în trup i se clatină fiinţa şi se zbate.

Carnea ei fragedă miroase a mentă sălbatică

culeasă dintre Pietrele Doamnei,

lângă un izvor fără moarte

de unde muzele iau apă pentru descântec.

În ea mi-am găsit plinul, în ea mi-am pierdut golul

ca într-o inimă străină.

I-am băut sângele şi m-m hrănit cu iubirea

de n-au mai rămas din tot ce a fost decât urme

şi din urme s-a regenerat trupul de la început.

Atunci am înţeles că nu-i de şagă,

mi-am făcut din dragoste un căpătăi

sub care am pus nopţile mele visătoare

în care dospeşte credinţa-n aluatul facerii

şi sufletul capătă contur.

Nimic nu se naşte fără de moarte,

secretele dau buzna în guri pe la colţuri,

se iveşte necazul de unde nu te aştepţi

şi trece fără să se încline la nimeni.

Cine se crede mai presus decât întâmplarea, nu este

şi din ea i se trag marile deznădejdi.

Dacă m-aş regăsi în oricare din voi, n-aş mai fi eu

cel care se strânge în sine şi răbufneşte-nafară

mai liber ca un vulcan să spargă muntele,

nu se lasă furat de gânduri orfane,

se zideşte în catedralele timpului său

piatră pe piatră-n cetate.

Mâinile mele bătrâne pe trupul tău se strâng

ca un cerc în mijlocul cunoaşterii,

cine nu se vede în oglinda timpului său

nu poate trăi decât ca un şarpe.